recursal/SuperWikiNEXT-32B huggingface dataset:
פירוש נוסף ערך זה עוסק במרד הדרוזי שפרץ בשנת 1909 בחורן. אם התכוונתם למרד הדרוזי הגדול (1925), ראו המרד הדרוזי.
**המרד הדרוזי בחורן** פרץ בהר הדרוזים בשנת 1909 ולווה בהתקוממות אלימה נגד שלטון האימפריה העות'מאנית בסוריה הגדולה, בהנהגת משפחת אל-אטרש. הטורקים דיכאו את המרד ביד קשה. כ-2000 דרוזים נהרגו ואלפים נוספים נפלו בשבי. מנהיגי המרד נעצרו והוצאו להורג.

רקע
---

 ערך מורחב – **סוריה הגדולה**  

החורן הוא אזור בדרום סוריה, הכולל בחלקו המזרחי את הר הדרוזים, המכונה בערבית גם "הר חורן".

בשנת 1516 כבש הסולטאן סלים הראשון את הלבנט. העות'מאנים הניחו לשליטים דרוזים מבית מען לשלוט באזור הר הדרוזים, ואלו נהנו משגשוג כלכלי. המשפחה הדרוזית אל-אטרש שלטה במחוז א-סווידא משנת 1879.

בתחילת שנת 1909 החלה מחאה ביישובים הדרוזיים נגד נציגי השלטון העות'מאני. הגורמים למחאה היו עליית הטורקים הצעירים, העמקת המיסוי, חובת הגיוס לצבא הטורקי, וכן התנגדות לשינויים הכלכליים שנגרמו כתוצאה מהקמת מסילות רכבת חדשות באזור.

המרד
----

כוחותיו של סמי פאשה אל-פארוקי נערכים לקרב בדרעא, 1910.
במאי 1909 התקיימה בכפר הדרוזי בוסרה אל-חריר (אנ') הפגנה נגד השלטון העות'מאני. המחאה הפכה לאלימה והתפתח עימות מזוין בין הצדדים. הטורקים נסוגו, והמחאה התפשטה בהדרגה ליישובים דרוזיים נוספים בהר חורן.

באוגוסט 1910 הגיע לדמשק כוח צבאי עות'מאני בן כ-35 גדודים בראשות סמי פאשה אל-פארוקי, ולאחר כחודש החל להתקדם לעבר היישובים הדרוזיים. הקרב הראשון התרחש בתחילת אוקטובר, והדרוזים נאלצו לסגת. קרב שני נערך ב-12 באוקטובר, שם שוב ניצחו העות'מאנים. ב-8 בנובמבר, לאחר מספר קרבות נוספים בהם הובסו הדרוזים, דוכא המרד סופית.

כוחות הצבא העות'מאני כבשו את כל אזור הר הדרוזים. כ-2,000 דרוזים נהרגו במהלך דיכוי המרד, אלה היוו כ-10% מהאוכלוסייה. אלפים נוספים נפצעו או נפלו בשבי ונכלאו בדמשק ובעכו. מנהיגי המרד נעצרו והוצאו להורג בשנים 1910 ו-1911.

לאחר דיכוי המרד חיזק השלטון את אחיזתו, ותנאי המחיה של הדרוזים, שהיו בין הגורמים למחאה, התדרדרו ביותר. אל-פארוקי פתח במסע לפירוק הנשק מהיישובים הדרוזיים, בו נאספו כ-10,000 רובים. הוא גם ערך מפקד אוכלוסין בהר הדרוזים ובעקבותיו העמיק את גביית המיסים מהתושבים, ועדרי בקר הוחרמו מתושבי הכפרים שלא שילמו מיסים. הורחבה גם חובת הגיוס, וכ-1,000 דרוזים גויסו לצבא העות'מאני ונשלחו לבסיסי צבא ברחבי האימפריה.

לאחר המרד
---------

מנהיג הדרוזים, סולטאן אל-אטרש, בתמונה משנת 1925.
בשנת 1910 פרץ מרד דומה בעיר כרכ, והוא דוכא על ידי העות'מאנים באותו אופן.

בשנת 1916 פרץ המרד הערבי, בהנהגתו של השריף חוסיין בן עלי, כנגד האימפריה העות'מאנית. כאשר הגיעו הכוחות הערבים לעקבה שלח מנהיג הדרוזים סולטאן אל-אטרש אלף מאנשיו להצטרף למרד. כאשר הגיעו הכוחות לבוסרה הצטרף אל-אטרש ללחימה ועמד בראש כוח בן 300 לוחמים דרוזים. ב-29 בספטמבר 1918 היו כוחותיו הראשונים שנכנסו לדמשק והניפו את דגל המרד על בית הממשלה. אל-אטרש היה ידידו הקרוב של האמיר פייסל, מנהיג המרד, והאחרון העניק לו את התואר אמיר ודרגת גנרל בצבא סוריה.

בשנת 1925 הנהיג סולטאן אל-אטרש את המרד הדרוזי הגדול שפרץ בהר הדרוזים והתפשט לכל חלקי סוריה וחלקים מלבנון.

לקריאה נוספת
------------

* סלמאן חמוד פלאח, **הדרוזים במזרח התיכון**, משרד הביטחון – ההוצאה לאור, 2000.
* אורי שטנדל, הדרוזים, באתר הספרייה הווירטואלית של מטח.
Auld Lang Syne
**Auld Lang Syne** הוא ביטוי בסקוטית שפירושו, "זמנים עברו" או "לפני זמן רב". זה שמו של שיר סקוטי של המשורר הסקוטי רוברט ברנס משנת 1788. השיר מדבר על ידידות שעומדת במבחן הזמן.

ברנס ליקט את המילים מפואמות מוקדמות יותר ובעיקר מהבלדה Old Long Syne שנכתבה על ידי ג'יימס ווטסון ב-1711. בשיר שלו יש מילים סקוטיות רבות בתוך הטקסט האנגלי. כיום מקובלת הגרסה האנגלית שבה נשאר רק הביטוי הסקוטי Auld Lang Syne. המנגינה היא סקוטית עממית.

בעיקר בארצות דוברות אנגלית נוהגים לשיר אותו בהזדמנוית שונות בעיקר בטקסי פרידה. בתחילת  שנה אזרחית חדשה, עשר שניות לפני חצות מתחילים בספירה לאחור ובדיוק ב-24.00 שרים את **Auld Lang Syne**. סצנות כאלה מופיעות במחזות ובסרטים רבים. אחת הסצנות הידועות היא בסרט גשר ווטרלו שם מופיע השיר בשמו הידוע הנוסף, **ולס הפרידה** (Farewell Waltz), שלצליליו רוקדים רוברט טיילור וויוויאן לי כשנגני התזמורת מכבים בהדרגה את הנרות.

שרים זאת גם בסיום שנת לימודים ובלוויות. בסקוטלנד הוא הפך לשיר המסורתי של Hogmanay, חגיגת ראש השנה האזרחית של סקוטלנד.

שמשון בר-נוי שר זאת בשם "ולס הנרות" במילים עבריות של יחיאל מוהר שאין להן קשר לשיר באנגלית.

להלן הגרסה האנגלית:

Should *old* acquaintance be forgot- האם על הכרות ישנה להישכח

and never brought to mind?- ולא להיזכר?

Should *old* acquaintance be forgot- האם על הכרות ישנה להישכח

and *old* lang syne? - וגם זמנים עברו

פזמון:

for auld lang syne my dear - לזכר זמנים עברו, יקירי

for auld lang syne - לזכר זמנים עברו

we'll take a cup of kindness yet - נרים כוס ידידות

for auld lang syne - לזכר זמנים עברו

פזמון:

And surely you'll buy your pint cup - ובוודאי תקנה כוס בירה

and surely I'll buy mine - ובוודאי אקנה את שלי

and we'll take a cup o' kindness - ונשתה ביחד כוס ידידות

for auld lang syne - לזכר זמנים עברו

פזמון:

We two have run about the slopes - רצנו יחד במדרונות

and picked the daisies fine - וקטפנו פרחי חינניות

But we've wandered many a weary foot - ושוטטנו הרבה ברגל עייפה

since auld lang syne - מאז זמנים עברו

פזמון:

We two have paddle in the stream - שנינו חתרנו בזרם

from morning sun till dine - מזריחת השמש בבוקר עד הערב

But seas between us broad have roared - אבל ימים רחבים בינינו געשו

since auld lang syne - מאז זמנים עברו

פזמון:

And there's a hand my trusty fried - והרי לך ידי, ידידי הנאמן

And give me a hand o' thine - ותן לי את ידך

And we'll take a right good will draught - ונשתה ביחד כוס רצון טוב של בירה מהחבית

for auld lang syne - לזכר זמנים עברו

פזמון:

קישורים חיצוניים
----------------

ויקישיתוף מדיה וקבצים בנושא **Auld Lang Syne** בוויקישיתוף
* מידע על היצירה "Auld Lang Syne" באתר מיוזיק בריינז
* גרסאות נוספות ל"Auld Lang Syne" באתר SecondHandSongs
* סצנת ולס הפרידה, מהסרט "גשר ווטרלו", סרטון באתר יוטיוב
* ולס הנרות בביצוע שמשון בר-נוי, באתר זמרשת
* Auld Lang Syne באתר יוטיוב

|  |  |  |
| --- | --- | --- |
| **הקודם**:**2002: אריק קלפטון – "Reptile"** | **פרס גראמי לביצוע הפופ האינסטרומנטלי הטוב ביותר**  **2003: בי. בי. קינג – "Auld Lang Syne"**  | **הבא**:**2004: ג'ורג' האריסון – "Marwa Blues"** |

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: e578ab10-5751-3f4a-ae3c-9216ac376336

 |
**מארק ליב** (בגרמנית: **Marc Lieb**; נולד ב-4 ביולי 1980) הוא נהג מרוצים גרמני המתחרה עבור קבוצת פורשה באליפות העולם במרוצי סיבולת.

במהלך הקריירה זכה 4 פעמים באליפות סדרת הלה מאן האירופית ו-4 פעמים במרוץ 24 השעות של נורבורגרינג, ובשנת 2016 זכה במרוץ 24 השעות של לה מאן.

קריירה מוקדמת
-------------

ליב נולד ב-4 ביולי 1980 ובגיל 12 החל להשתתף במרוצי הקארטינג. בשנת 1995 עבר להתמודד בקטגוריית המכוניות החד מושביות כאשר השתתף באליפות פורמולה רנו 1800 הגרמנית, ובשנה שלאחר מכן סיים את האליפות במקום השני בטבלה. בשנת 1998 עבר להתמודד באליפות פורמולה רנו 2000 הגרמנית, ובשנת 1999 השתתף בפורמולה רנו יורוקאפ וסיים במקום השלישי. בשנת 2000 הצטרף לנבחרת הנערים של פורשה בתחרות הקאררה קאפ ובסוף העונה סיים במקום החמישי. בעונת 2001 סיים במקום השביעי בקאררה קאפ ובנוסף בשנה זו השיג פודיום בסבב המרוצים הבינלאומי פורשה סופרקאפ. בשנת 2002 זכה מארק ליב באליפות הקאררה קאפ לאחר שניצח 4 מרוצים במהלך העונה.

קריירה מקצוענית
---------------

בשנת 2002 החל לשמש ליב נהג קבוצת אלכס ג'וב רייסינג והתמודד עבורה במרוץ 12 השעות של סברינג ובמרוץ פטי לה מאן שנערך באטלנטה לצד הנהגים השותפים טימו ברנהרד ויורג ברגמייסטר. ליב וצוותו נחלו אכזבה בסופו של דבר לאחר שנאלצו לפרוש בשני המרוצים.

בשנת 2003 חתם ליב על חוזה לנהיגה עבור קבוצת המרוצים של פורשה וזכה עימה באליפות העולם למכוניות GT של ה-FIA לצד הנהג השותף סטפן אורטלי במכונית הפורשה 911. בשנה זו השתתף לראשונה במרוץ 24 השעות של לה מאן וסיים שני בקטגוריית ה-GT.

בעונת 2004 החל להתמודד באליפות סדרת הלה מאן האמריקנית עבור קבוצת אלכס ג'וב רייסינג לצד הנהג השותף רומן דיומא. ליב ודיומא סיימו את העונה במקום הרביעי לאחר שהשיגו את המקום השני בקטגוריית ה-GT במרוץ סברינג וניצחו את המרוצים שנערכו בפורטלנד ובמונטריי.

הקפת שיא בנורבורגרינג
---------------------

בספטמבר 2013 רשם מארק ליב את שיא ההקפה המהירה ביותר של מקטע הנורדשלייפה בנורבורגרינג על ידי מכונית חוקית לנהיגה בכבישים ציבוריים לאחר שהקיף את המסלול בזמן של 6:57:00 דקות ובמהירות ממוצעת של כ-180 קמ"ש במכונית הפורשה 918. נכון לשנת 2016 שיא זה עדיין לא נשבר.

השכלה גבוהה
-----------

במקביל לקריירת המרוצים שלו החל ליב בשנת 2004 ללמוד הנדסה באוניברסיטה למדעים באסלינגן. נוסף על כך בעברו של ליב לימודי הנדסה במשך שני סמסטרים באוניברסיטת שטוטגרט עוד בטרם הפך לנהג מרוצים מקצועני. לאחר שהשלים את לימודי תואר ההנדסה החל לשלב את קריירת נהיגת המרוצים יחד עם עבודה כמהנדס במרכז המחקר והפיתוח של פורשה בעיר וייזאך.

קישורים חיצוניים
----------------

ויקישיתוף מדיה וקבצים בנושא **מארק ליב** בוויקישיתוף
* 

* אתר האינטרנט הרשמי של מארק ליב
* מארק ליב, ברשת החברתית פייסבוק

* מארק ליב, ברשת החברתית טוויטר

* מארק ליב, ברשת החברתית אינסטגרם

* מארק ליב, באתר DriverDB לנהגי מרוצים

הערות שוליים
------------

1. ↑
2. ↑
3. ↑
4. ↑
**המרוץ אחר הגלימה** (באנגלית: **The Paper Chase**) הוא סרט קולנוע משנת 1973 שבוים על ידי ג'יימס ברידג'ס בכיכובם של טימות'י בוטומס, לינדזי וגנר, וג'ון האוסמן.

הסרט מבוסס על ספר בעל אותו השם משנת 1970 מאת הסופר ג'ון ג'י אוסבורן הבן. הסרט עוסק בג'יימס הארט (מגולם על ידי טימות'י בוטומס), סטודנט שנה ראשונה למשפטים בבית הספר למשפטים בהרווארד ועל יחסו עם המרצה המבריק והתובעני שלו למשפטים, פרופסור צ'ארלס קינגספילד (מגולם על ידי ג'ון האוסמן שזכה בפרס אוסקר על משחקו בסרט) ועל יחסיו עם בתו של קינגספילד. לאחר צילומי הסרט, חזר האוסמן לתפקיד פרופסור צ'ארלס קינגספילד בסדרת טלוויזיה באותו השם.

עלילת הסרט
----------

ג'יימס הארט מתחיל את שנתו הראשונה בלימודי משפטים באוניברסיטת הרווארד על רגל שמאל. בשיעור הראשון בקורס דיני חוזים, עם המרצה אותו הוא מעריץ - פרופסור צ'ארלס ו. קינגספילד, הוא סבר שיקבל קווי מתאר ליתר הקורס ואילו פרופסור קינגספילד צולל הישר אל תוך החומר הלימודי, תוך כדי שימוש בשיטה הסוקרטית ושואל אותו שאלה בנושא. הארט מופתע לחלוטין שכן לא התכונן לכך וחש מושפל מאוד, ואפילו מקיא את מעיו בחדר השירותים לאחר השיעור.

לאחר מכן, הארט מוזמן להשתתף בקבוצת לימוד עם חמישה סטודנטים אחרים:

* פרנק פורד (מגולם על ידי גרהם בקל), דור חמישי לבוגרי בית הספר למשפטים של אוניברסיטת הרווארד
* קווין ברוקס (מגולם על ידי ג'יימס נוטון), גבר נשוי בעל זיכרון צילומי, אך חסר כישורים אנליטיים
* תומאס אנדרסון (מגולם על ידי אדווארד הרמן)
* ויליס בל (מגולם על ידי קרייג ריצ'רד נלסון) סטודנט המסור לדיני רכוש
* או'קונר (מגולם על ידי רוברט לידיארד)

כאשר הארט הולך להזמין פיצה, מחזרת אחריו בלונדינית מושכת בשם סוזן פילדס (מגולמת על ידי לינדסי ואגנר). לאחר פגישתם השנייה, הם מוצאים את עצמם במיטה. יחסיהם של הארט וסוזן סבוכים; היא מתרעמת על כך שהוא מקדיש זמן רב ללימודיו והוא אינו מצליח לקבל ממנה מחויבות מוצקה ליחסיהם. כאשר הארט וחבריו לכיתה מוזמנים על ידי פרופסור קינגספילד למסיבת קוקטייל, הוא המום לגלות כי סוזן היא בתו של קינגספילד וכי היא נשואה, למרות שהיא חיה בנפרד מבעלה. סוזן והארט נפרדים וחוזרים זה לזרועות זו מספר פעמים.

הארט מחלק את הכיתה לשלוש קבוצות: אלו שהתייאשו, אלו שמנסים אך חוששים שידרשו לענות לשאלותיו של קינגספילד ואלו המצויים בקצה הסולם. במהלך הזמן, הוא עובר מן הקבוצה השנייה לזו השלישית.

הלחץ הגובר כאשר הקורס מגיע לקיצו מחלחל לליבם של כל הסטודנטים. כאשר הארט עונה בבדיחות לשאלתו של קינגספילד, הפרופסור נותן לו מטבע דיים כדי שזה יוכל לטלפן לאימו ולומר לה שבנה כנראה לא יהפוך לעורך דין. הארט קורא לקינגספילד "בן כלבה" ומתחיל לצאת מן הכיתה. במפתיע, קינגספילד מסכים איתו ומזמין אותו לשבת בחזרה.

ברוקס כושל בניסיון התאבדות ונושר מן הלימודים.

קבוצת הלימודים מתפרקת מריבים אישיים. כאשר הבחינה הסופית קרבה, הארט ופורד שוכרים חדר במלון ולומדים ללא לאות במשך שלושה ימים.

הארט מקבל את הציון 93 במבחן, אך הוא אינו פותח את המכתב שמכיל את ציוניו ורק מקפל אותו למטוס ושולח אותו אל האוקיינוס האטלנטי.

ביקורת
------

הסרט קיבל ביקורות חיוביות מאוד. האתר Rotten Tomatoes נתן לסרט תוצאה של 88%, המבוססת על ידי 25 מבקרים.

קישורים חיצוניים
----------------

* "המרוץ אחר הגלימה", במסד הנתונים הקולנועיים IMDb (באנגלית)
* "המרוץ אחר הגלימה", באתר נטפליקס
* "המרוץ אחר הגלימה", באתר AllMovie (באנגלית)
* "המרוץ אחר הגלימה", באתר Rotten Tomatoes (באנגלית)
* "המרוץ אחר הגלימה", באתר אידיבי
* "המרוץ אחר הגלימה", במסד הנתונים הקולנועיים KinoPoisk (ברוסית)
**מארק מידלר** (ברוסית: **Марк Мидлер**; ‏24 בספטמבר 1931 – 31 במאי 2012) היה סייף יהודי-סובייטי. אלוף אולימפי בעל 2 מדליות זהב וכן אלוף עולם במסגרת קבוצתית בעל 5 מדליות זהב. בנוסף לכך הוא ככה במדליות ארד וכסף אישית באליפויות העולם. כמן כן מידלר זכה באליפות ברית המועצות מספר פעמים.

בשנת 1983 מארק מידלר נכלל באולם התהילה של הספורט היהודי.

ביוגרפיה
--------

מארק מידלר נולד במוסקבה. תחילה הוא רצה להיות כדורגלן כמו אביו ששיחק בקבוצת דימנו מוסקבה. למרות זאת הוא ביחד עם חברו החל את אימוני סיף בשנת 1943. בשנת 1953 הוא סיים את לימודיו במכון לספורט במוסקבה והוסמך למאמן. לאחר סיום ההופעות מידלר היה מאמן סיף וחניכיו זכו במדליות זהב באולימפיאדות ובאליפויות האולם.

אולימפיאדות
-----------

מידלר היה חבר נבחרת הסיף של ברית המועצות בשנים 1951–1967. בתקופה זו הנבחרת אלמונית של הסייפים הסובייטים הפכה למובילה בתחום.

באולמפיאדת 1952 הנבחרת הסובייטית לא הצליחה לעבור את השלב המוקדמות אך רכשה ניסיון חשוב.

מארק מידלר נכלל גם בנבחרת האולימפית של ברית המועצות שהשתתפה במשחקי מלבורן. בחצי גמר הנבחרת הפסידה לנבחרת הונגריה ולכן חזרה ללא מדליות.

בשנת 1959 התגבשה נבחרת ברית המועצות בה בנוסף למידלר היו ויקטור ז'דנוביץ', יורי סיסיקין, הרמן סבשניקוב ויורי רודוב. נבחרת זו זכתה באותה שנה אליפות העולם (זכתה עוד מספר פעמים עד לשנת 1966). בשנת 1960 היא הגיעה לאולימפיאדת רומא וזכתה בתחרות הקבוצתית.

גם באולימפיאדת טוקיו הנבחרת בהרכב דומה זכתה בתחרות קבוצתית.

באולימפיאדות שנערכו בשנים 1980, 1992, 1996 ו-2000 מארק מידלר היה מאמן ראשי של הנבחרת.

נפטר ב-31 במאי 2012.

קישורים חיצוניים
----------------

* מארק מידלר, באתר olympedia.org
* דף אישי באולם התהילה של הספורט היהודי
* מארק מידלר, באתר "Find a Grave" (באנגלית)
**דינה אל ודידי** (בערבית: **دينا الوديدي**; נולדה ב-1 באוקטובר 1987), היא זמרת, מלחינה, גיטריסטית, שחקנית ומספרת סיפורים מצרית. היא מוכרת כזמרת הראשית של קבוצת מוזיקאים המשלבת מוזיקה מקומית ועולמית[דרוש מקור].

תחילת דרכה
----------

דינה אל-ודידי נולדה וגדלה בגיזה, מצרים. היא למדה ספרות מזרחית עם התמחות בטורקית וספרות פרסית, באוניברסיטת קהיר, וסיימה את לימודיה ב-2008. לאחר מכן, עבדה כמתרגמת ולפעמים כמדריכת טיולים במצרים.

אל-ודידי גילתה את התשוקה למוזיקה לאחר שהשתתפה בסדנת תיאטרון של מאגיד סולימאן ב-2008, אשר בה למדה לשיר במגוון רחב של ז'אנרים מסורתיים. היא החליטה לעזוב את הסדנה והתחילה לחקור את הפוטנציאל המלא של הקול שלה. היא השתלמה בסדנאות רבות עם מוזיקאים עצמאיים במצרים ומחוצה לה, כולל עם פתחי סלאמה, המוזיקאי זוכה פרס גראמי, והזמרת קמיליה ג'ובראן.

קריירה מוזיקלית
---------------

דינה אל-ודידי מנגנת בגיטרה
בתחילת 2011, אל-ודידי עזבה את הסדנה והקימה קבוצת מוזיקה משלה המורכבת ממנה ועוד שישה אנשים. במקרה, בעת שפרצה המהפכה המצרית של 2011, אל-ודידי לקחה חלק בהקלטת אופרטה מודרנית, ח'אלינה נחלאם ("בוא החלום"), עם הלהקה המצרית מסר אגבארי, תאמר שלבי, והזמרים הטוניסאים מהדי רבי, אניס דרידי ומוחמד בן ג'מעא. השיר היה להיט גדול, וייצג את רוח האביב הערבי של 2011.

דינה אל-ודידי בהופעה בבית האופרה ב-2014
### הדרכת ז'ילברטו ז'יל

בשנת 2012 אל-ודידי נבחרה על ידי ז'ילברטו ז'יל ופרויקט החניכה באמנויות של חברת רולקס ללמוד אצל המוזיקאי הברזילאי האיקוני. השניים הופיעו ביחד ב-"Back2Black", חלק מפסטיבל לונדון 2012. מאוחר יותר הם נפגשו באירועים מוזיקליים ולשיחות בשווייץ, ארצות הברית, ברזיל ומצרים. ז'יל התרשם רבות מכישרונה והטווח המוזיקלי של אל-ודידי.

### פרויקט הנילוס

ב 2013 אל-ודידי השתתפה ב"פרויקט הנילוס", יוזמה מוזיקלית סביבתית אשר מפגישה בין מוזיקאים והוגים מכל רחבי עמק הנילוס. אל-ודידי השתתפה עם השיר שלה ("יא גאנובי", בתרגום לעברית: "הוי דרום שלי") בו אל-ודידי שרה על החרטה שהיא מרגישה בשל הניתוק מהדרום שלה (מטפורה לנילוס), ועל הכמיהה שלה שהוא יהיה חלק אינטגרלי יותר של חייה. השיר הוא ביטוי מוזיקלי של משימת הקולקטיב, להתאגד יחד ולרפא את היחסים השבורים בתוך הסביבה התרבותית והטבעית של המשתתפים.

### דיסקוגרפיה

* 2014: أغان من ربيع مسروق (שירי אביב גנובים)
* 2014: تدور وترجع (לפנות בחזרה)

קישורים חיצוניים
----------------

ויקישיתוף מדיה וקבצים בנושא **דינה אל-ודידי** בוויקישיתוף
* דינה אל-ודידי, ברשת החברתית פייסבוק
* דינה אל-ודידי, ברשת החברתית טוויטר

הערות שוליים
------------

1. ↑  "Bands to Watch: Dina El Wedidi". Egypt Independent. 2011-10-27.
2. ↑  "Egypt's Dina El-Wedidi joins legendary Brazilian artist Gilberto Gil - Music - Arts & Culture - Ahram Online". English.ahram.org.eg. 2012-06-11.
3. ↑  "Dina El Wedidi Biography | Official Website". Dinaelwedidi.com.
4. ↑  Robin Denselow. "Back2Black – review | Music". The Guardian.
5. ↑  "Rolex Mentor and Protégé Arts Initiative: A year of mentoring". Rolexmentorprotege.com. 2012-01-25.
6. ↑  "The Nile Project Releases Debut Album – Featuring Nyaruach!". Gatwitchrecords.com. אורכב מ-המקור ב-2014-03-08.

|  |  |
| --- | --- |
| בקרת זהויות עריכת הנתון בוויקינתונים | 
* VIAF: 261145541843396601024
* WorldCat: lccn-n2019033768

 |
**מארק זורר** (בגרמנית: **Marc Surer**; נולד ב-18 בספטמבר 1951 באריסדורף, שווייץ) הוא נהג מרוצים שווייצרי לשעבר ופרשן טלוויזיה.

קריירה
------

מארק זורר החל להתחרות במרוצי קארטינג בשנת 1972. בשווייץ היה איסור על מרוצי מכוניות ולכן מארק זורר עבר לגרמניה. הוא נקלט בקבוצת צעירים של BMW ואיתה זכה במקום השני במרוצי פורמולה-2 בשנת 1978 ובמקום הראשון באותה תחרות בשנת 1979.

בסוף 1979 הוא לראשונה השתתף בתחרות של פורמולה 1. בשנים 1980 ו-1981 הוא נפצע, אך כבר שנת 1981 הצליח לסיים במקום הרביעי בתחרות שנערכה בברזיל. במהלך המחצית הראשונה של שנות ה-80 של המאה ה-20 מארק זורר התחרה בפורמולה 1 עבור מספר קבוצות.

בשנת 1986 הוא עבר לתחרויות ראלי. בעקבות תאונה קשה בה נהרג השותף שלו במכונית מארק זורר עזב את המרוצים. BMW קלטו אותו מחדש כמאמן ואיש הנהלה. בשנים 1994 ו-1995 הוא חזר למרוצים וזכה לתחרות גרמנית למרוצי מכוניות.

בשנת 1996 מרק זורר התחיל לפרשן בתוכניות מרוצי מכוניות עבור ערוץ גרמני.

חייו האישיים
------------

מארק זורר התחתן פעמיים לדוגמניות פלייבוי - יולנדה אגר וכריסטינה זורר. גם הן היו משתתפות במרוצי מכוניות. בשנת 2011 הוא התחתן בפעם השלישית לסילביה רנה אריאס.

קישורים חיצוניים
----------------

ויקישיתוף מדיה וקבצים בנושא **מארק זורר** בוויקישיתוף

* מארק זורר, באתר DriverDB לנהגי מרוצים
* פרופיל של מארק זורר

|  |  |
| --- | --- |
| בקרת זהויות עריכת הנתון בוויקינתונים | 
* GND: 1216514933
* LCCN: no2019047074
* VIAF: 62245327
* WorldCat: lccn-no2019047074

 |
**אולכסנדר גבוזדיק** (ברוסית: **Oleksandr Gvozdyk**; נולד ב-15 באפריל 1987) הוא מתאגרף אוקראיני מקצועי התחרה בקטגוריית משקל קל כבד.

גבוזדיק נולד בשנת 1987 בחרקיב, אז חלק של ברית המועצות כיום באוקראינה. אביו היה מתאגרף. גבוזדיק התחיל להתאמן בגיל 10 תחילה בקיקבוקס ותוך זמן קצר עבר לאגרוף. הוא היה אלוף אוקראינה שלוש פעמים. גבוזדיק השתתף באליפויות העולם בשנים 2009 ו-2011 אך לא זכה במדליה. באולימפיאדת 2012 הוא זכה במדליית ארד. באוניברסיאדת 2013 הוא זכה במדליית זהב (ניצחון טכני על דמיטרי ביבול). בשנים 2011–2013 הוא השתתף בקרבות של "סדרת האגרוף העולמית" וניצח בכל תשע קרבות בהם השתתף.

בשנת 2014 אולכסנדר גבוזדיק עבר לאגרוף מקצועי. בשנת 2016 בקרב שנערך בלאס וגאס הוא זכה בתואר אלוף העולם של NABF תוך ניצחון על אדוניס סטיבנסון מקנדה. לאחר הקרב סטיבנסון נזקק לטיפול רפואי הוא הצליח להגן על התואר במספר קרבות.

בשנת 2018 אולכסנדר גבוזדיק זכה בתואר של מועצת האיגרוף העולמית. בשנת 2019 בקרב שנערך בפילדלפיה על הגנת התואר נגד ארתור בטרבייב הוא נפצע קשה והגיע לבית חולים. גבוזדיק לא חזר לזירה לאחר קרב זה.

גבוזדיק נשוי ולזוג נולדו שלושה ילדים. הוא סיים לימודי אוניברסיטה והמשיך ללימודי משפטים.

בסך הכול במהלך הקריירה הוא השתתף ב-18 קרבות מהם ניצח ב-17. על הישגיו בספורט לגבוזדיק הוענקו מספר עיטורים אוקראינים.

קישורים חיצוניים
----------------

ויקישיתוף מדיה וקבצים בנושא **אולכסנדר גבוזדיק** בוויקישיתוף
* אולכסנדר גבוזדיק, ברשת החברתית פייסבוק
* אולכסנדר גבוזדיק, ברשת החברתית טוויטר
* אולכסנדר גבוזדיק, ברשת החברתית אינסטגרם
* אולכסנדר גבוזדיק, באתר olympedia.org
* אולכסנדר גבוזדיק, באתר BoxRec

הערות שוליים
------------

1. ↑  161385360554578, Adonis Stevenson latest update: Promoter Yvon Michel reveals incredible progress, talkSPORT, ‏2019-05-03 (ב־American English)
2. ↑  BoxingScene Staff, Artur Beterbiev vs. Oleksandr Gvozdyk - Official Scorecards, BoxingScene.com (ב־American English)
3. ↑  Gvozdyk out of hospital two days after fight, ESPN.com, ‏2019-10-20 (באנגלית)
הסיפור הזה, הוא חלק מן הנסים של ישו, שבו מתואר בקצרה על נסי ריפוי של חולים רבים ליד העיר כנרת. 

 ישו מרפא חולים מאת גוסטב דורה

הסיפור
------

לאחר נס הלחם והדגים, תלמידיו של ישו יצאו לשוט בספינה על הכנרת. הם התקשו מאוד לשוט ולחתור כנגד הזרם והרוח, ואז ישו נגלה אליהם כשהוא הולך על המים (מרקוס י"ד: 52-34).

על פי בשורת מתי ובשורת מרקוס, (מתי יד: 36-34, מרקוס ו: 56-53). ישו ותלמידיו עוברים ל"ארץ גינוסר" (השם היווני של העיר כנרת) וכאשר ישו עובר שם, רבים שומעים על נוכחותו ובאים להירפא. כל החולים שנגעו בכנף בגדו (או בציצית בגדו), זוכים לריפוי מיידי באופן נסי.

ציטוטים מהבשורות
----------------

### לפי בשורת מתי

> 
> 34 וַיַּעַבְרוּ אֶת־הַיָּם וַיָּבֹאוּ אַרְצָה גִּנֵּיסַר׃ 35 וַיַּכִּירוּ אֹתוֹ אַנְשֵׁי הַמָּקוֹם הַהוּא וַיִּשְׁלְחוּ אֶל־כָּל־סְבִיבוֹתֵיהֶם וַיָּבִיאוּ אֵלָיו אֵת כָּל־הַחוֹלִים׃ 36 וַיְבַקְשׁוּ מִמֶּנּוּ רַק לִנְגֹּעַ בִּכְנַף בִּגְדוֹ וְכָל־הַנֹּגְעִים נוֹשָׁעוּ׃
> 
> 
> 
> — הבשורה על-פי מתי, פרק י"ד, פסוקים 34–36, בתרגום דליטש
> 

### לפי בשורת מרקוס

> 
> 53 וַיַּעַבְרוּ אֶת־הַיָּם וַיָּבֹאוּ אַרְצָה גִּנֵּיסַר וַיִּקְרְבוּ אֶל־הַיַּבָּשָׁה׃ 54 וַיְהִי כְּצֵאתָם מִן־הָאֳנִיָּה וַיַּכִּירֻהוּ׃ 55 וַיָּרוּצוּ בְּכָל־הַכִּכָּר הַהוּא מִסָּבִיב וַיָּחֵלּוּ לָשֵׂאת אֶת־הַחֹלִים בְּמִשְׁכָּבוֹת אֶל־כָּל־מָקוֹם אֲשֶׁר שָׁמְעוּ כִּי הוּא שָׁם׃ 56 וּבְכָל־מָקוֹם אֲשֶׁר יָבֹא אֶל־הַכְּפָרִים אוֹ אֶל־הֶעָרִים וְאֶל־הַשָׂדוֹת שָׁם שָׂמוּ אֶת־הַחוֹלִים בַּחוּצוֹת וַיִּתְחַנְּנוּ לוֹ שֶׁיִּגְּעוּ רַק בִּכְנַף בִּגְדוֹ וְהָיָה כֹּל אֲשֶׁר נָגְעוּ־בוֹ וְנוֹשָׁעוּ׃
> 
> 
> 
> — הבשורה על-פי מרקוס, פרק ו', פסוקים 53–56, בתרגום דליטש
>

פרשנות
------

בשתי הבשורות, חולים שחפצו להירפא, בקשו לגעת בכנף בגדו, כלומר *בציצית שעל לבושו* של ישו, "פתיל התכלת" שעל פי מצוות התורה, במדבר ט"ו 38, חייב כל יהודי לעשות לו על ציצת כנף בגדו".

ההיסטוריון מהמאה הראשונה יוסף בן מתתיהו (יוספוס פלביוס) מתייחס לאזור כנרת כאל אזור פורה עם אדמה פורייה מאוד. העיר שכנה בערך באמצע הדרך בין כפר נחום למגדלא.

ראו גם
------

* הברית החדשה
* הנסים של ישו
* משלי ישו

הערות שוליים
------------

1. ↑  לח דַּבֵּר אֶל-בְּנֵי יִשְׂרָאֵל, וְאָמַרְתָּ אֲלֵהֶם, וְעָשׂוּ לָהֶם צִיצִת עַל-כַּנְפֵי בִגְדֵיהֶם, לְדֹרֹתָם; וְנָתְנוּ עַל-צִיצִת הַכָּנָף, פְּתִיל תְּכֵלֶת. **לט** וְהָיָה לָכֶם, לְצִיצִת, וּרְאִיתֶם אֹתוֹ וּזְכַרְתֶּם אֶת-כָּל-מִצְוֺת יְהוָה, וַעֲשִׂיתֶם אֹתָם; וְלֹא-תָתוּרוּ אַחֲרֵי לְבַבְכֶם, וְאַחֲרֵי עֵינֵיכֶם, אֲשֶׁר-אַתֶּם זֹנִים, אַחֲרֵיהֶם. **מ** לְמַעַן תִּזְכְּרוּ, וַעֲשִׂיתֶם אֶת-כָּל-מִצְוֺתָי; וִהְיִיתֶם קְדֹשִׁים, לֵאלֹהֵיכֶם. (במדבר ט"ו 40-38)
2. ↑  Meyer's NT Commentary on Matthew 9, accessed 20 January 2017
3. ↑  *The Physical Geography, Geology, and Meteorology of the Holy Land* by Henry Baker Tristram 2007 מסת"ב 1593334826 page 11
4. ↑  Lamar Williamson 1983 *Mark* מסת"ב 0804231214 pages 129–130
איור של המרד האלבני כפי שהופיע בכתבת עיתון
**המרד האלבני (1910)** (בטורקית: **1910 Arnavutluk İsyanı**, באלבנית: **Kryengritja e vitit 1910**) היה מרד שהתחולל בין החודשים מאי - יוני 1910, הובל על ידי מיליציות אלבניות וכוון נגד שלטון האימפריה העות'מאנית, בעיקר באזור וילאייט קוסובו. המרד דוכא באכזריות על ידי כוחות הצבא העות'מאני תוך חורבן יישובים רבים והוביל לכ-150,000 פליטים. קהילות יהודיות ביישובים קטנים חרבו ובני הקהילות עזבו בעיקר לסקופיה ולביטולה.

המרד ותוצאותיו
--------------

המרד האלבני התחולל בין החודשים מאי - יוני 1910 באזור וילאייט קוסובו של האימפריה העות'מאנית (בימינו שטחים המצויים ב:אלבניה, מקדוניה וקוסובו). ההתקוממות החלה במחאה נגד המדיניות הריכוזית הנוקשה שהוחלה באזור אלבניה, על ידי הממשל העות'מאני החדש של הטורקים הצעירים. היא לובתה וזכתה לתמיכה כלכלית וחומרית של ממלכת סרביה.

מיליציות אלבניות בהיקף של כ-50,000 לוחמים תקפו את הכוחות העות'מאניים בפרישטינה ופץ' וחסמו את קו מסילת הברזל לסקופיה. המורדים השתלטו על יישובים אחדים בחבל וביניהם פריזרן ושקודרה. בנוסף, הוחרבו יישובים רבים בעלי אוכלוסייה נוצרית. השלטון העות'מאני החיל משטר צבאי ברחבי הויילאייט ושלח כ-16,000 חיילים לסקופיה לצורך דיכוי המרד. היקף הכוחות לא הספיק לדיכוי המרידה והצבא העות'מאני הגדיל את חיל המשלוח באזור ל-50,000 חיילים.

במהלך חודש יוני עלה בידי העות'מאנים להשתלט על הערים הגדולות ודרכי הגישה אליהן, אך האזורים ההרריים נותרו בשליטת המורדים. הצבא העות'מאני פעל בשיטת אדמה חרוכה, העלה באש והחריב יישובים רבים והוציא להורג רבים מראשי ההתקוממות, מהמתקוממים ומבני היישובים שתמכו בהם. ההרס העצום שנוצר מהמרד ודיכויו הוביל לכ-150,000 פליטים בני לאומים שונים שהגיעו לערים שונות במקדוניה העות'מאנית ובסרביה. העות'מאנים נקטו בצעדי דיכוי נוספים כגון איסור על לימודי האלף-בית האלבני.

השלכות המרד על קהילות יהודיות
-----------------------------

המרד האלבני הביא לחורבנן של קהילות יהודיות באזור בעיקר ביישובים קטנים וגל של פליטים יהודים הגיע לערי מקדוניה. הפליטים היהודים הגיעו ללא רכוש ובמצב כלכלי קשה מאוד, וקליטתם הקשתה על הקהילות השונות.

בני קהילת קומאנובו איבדו את רכושם, עזבו את העיר לבלי שוב ועברו להתגורר בסקופיה. במיטרוביצה, חלק מבתי ורכוש הקהילה נפגע והמשפחות שנותרו ללא קורת גג עברו לסקופיה. בסטרומיצה הועלו באש בתי היהודים ובית הכנסת ו-25 משפחות נמלטו לסקופיה ולביטולה.

קישורים חיצוניים
----------------

* באלבניה, החרות, 17 ביוני 1910
* המצב באלבניה, החרות, 1 ביולי 1910
* באלבניה, החרות, 6 ביולי 1910

הערות שוליים
------------

1. ↑  **הקהילה היהודית בסקופיה**, בתוך: צבי לוקר (עורך), פנקס הקהילות - יוגוסלאוויה, הוצאת יד ושם, ירושלים, 1988, עמודים 267, 269.
2. ↑  ג'ני לבל, **גאות ושבר, פרקים בתולדות יהודי מקדוניה הווארדארית**, הוצאת מורשת, 1986, עמוד 217.
**דינה מויאל** (1955 - 22 בנובמבר 2006) הייתה שופטת ישראלית. תפקידה האחרון במערכת המשפט של ישראל היה שופטת בבית המשפט המחוזי בנצרת.

ביוגרפיה
--------

מויאל נולדה בישראל. בשנת 1973 סיימה את לימודיה התיכוניים בקיבוץ רשפים שבעמק בית שאן. באותה שנה התגייסה לצבא הגנה לישראל ושירתה שם עד שנת 1975. בין השנים 1975–1981 התגוררה מויאל במושב נביעות ששכן בחצי האי סיני ועבדה שם בתחום התיירות.

בשנת 1987 קבלה תואר במשפטים באוניברסיטת תל אביב והחלה התמחות במשרד עורכי הדין ש. הורוביץ ושות' שנמשכה עד לשנת 1989. באותה שנה הוסמכה כעורכת דין.

בחודש מאי 1996 נבחרה לכהונת שופטת בבית משפט השלום בנצרת. באוגוסט 2001 מונתה לסגנית נשיא בית משפט השלום בנצרת. באוקטובר 2004 היא מונתה להיות רשמת ושופטת בפועל של בית המשפט המחוזי בנצרת. בחודש ינואר 2006 מונתה לכהונת שופטת בבית המשפט המחוזי בנצרת.

בשנת 2006 קבעה בפסק דין תקדימי כי פטירת חבר קיבוץ אינה מקנה ליורשיו "דמי עזיבה".

מויאל נפטרה ב-22 בנובמבר 2006.

קישורים חיצוניים
----------------

ויקישיתוף מדיה וקבצים בנושא **דינה מויאל** בוויקישיתוף
* דינה מויאל, באתר הרשות השופטת

הערות שוליים
------------

1. 1 2 3  דינה מויאל, באתר הרשות השופטת
2. ↑  עודד ארבל, כולם היו מתמחיו, באתר הארץ, 30 ביוני 2006
3. ↑  עמירם כהן, בית המשפט בפסק דין תקדימי: פטירת חבר קיבוץ אינה מקנה ליורשיו "דמי עזיבה", באתר הארץ, 25 באוגוסט 2006
**יאסין עדלי** (בצרפתית: **Yacine Adli**; נולד ב-29 ביולי 2000 בויטרי-סור-סן שבצרפת) הוא כדורגלן צרפתי המשחק בעמדת הקשר ההתקפי בקבוצת מילאן.

קריירת מועדונים
---------------

### פריז סן-ז'רמן

עדלי גדל במחלקת הנוער של פריז סן-ז'רמן מליגת העל הצרפתית. הוא שיחק בעיקר בפריז סן-ז'רמן ב', קבוצת המילואים של המועדון. ב-19 במאי 2018 ערך עדלי את הופעתו היחידה במדי הקבוצה הראשונה של המועדון, כשהחליף את כריסטופר אנקונקו בדקה ה-83 בתיקו 0-0 נגד קן במסגרת המחזור ה-38 והאחרון בליגה לעונת 2017/2018.

### ז'ירונדן דה בורדו

ב-31 בינואר 2019 חתם עדלי על חוזה לארבע עונות וחצי בז'ירונדן דה בורדו, גם היא מליגת העל הצרפתית. ב-20 בפברואר הוא ערך את הופעת הבכורה שלו במועדון, בתיקו 0-0 נגד גנגאן במסגרת המחזור ה-23 בליגה לעונת 2018/2019. בחצי העונה הראשונה שלו במועדון הוא ערך שבע הופעות ליגה.

ב-25 בספטמבר 2019 הבקיע עדלי את שערי הבכורה שלו במועדון, צמד שערים בניצחון 1–3 על אמיין במסגרת המחזור השביעי בליגה לעונת 2019/2020. בעונה זו ערך עדלי 21 הופעות ליגה, בהן הבקיע שלושה שערים, ובעונת 2020/2021 הוסיף 35 הופעות ליגה ושני שערים.

קישורים חיצוניים
----------------

ויקישיתוף מדיה וקבצים בנושא **יאסין עדלי** בוויקישיתוף
* יאסין עדלי, ברשת החברתית אינסטגרם
* פרופיל, באתר Transfermarkt
* פרופיל, באתר Soccerway
* פרופיל, באתר BDFutbol
* פרופיל, באתר WorldFootball.net
* פרופיל, באתר FootballDatabase.eu
* פרופיל, באתר ESPN

הערות שוליים
------------

1. ↑  Officiel : Yacine Adli file à Bordeaux באתר Foot Mercato, ‏ 31 בינואר 2019 (בצרפתית)
**המרה פונמית-גרפמית** היא התהליך הקוגניטיבי הכרוך בהמרת קלט פונולוגי (נשמע) לפלט אורתוגרפי (כתוב).

חשיבות
------

יכולת המרה פונמית-גרפמית חיונית לצורך השימוש בשפה הכתובה עבור שפות בהן מערכת הכתב מייצגת את צלילי השפה (כמו בשפות המשתמשות בכתב אלפביתי). יכולת זו נדרשת הן לשם ייצוג המילים הדבורות באופן גרפי והן עבור הפענוח של הסימנים הגרפיים לצלילים אותם הם מיצגים בשפה הדבורה.

כשאנו כותבים דבר ששמענו (למשל בזמן הכְתבה), מתרחש במוחנו תהליך מתמיד של קישור בין אופן הגייתן של המילים המוכתבות, הכתיב שלהן ומשמעויותיהן. במינוח בלשני-קוגניטיבי נאמר, שבזמן זה מתחוללים ביחס לכל מורפמה (מילה) תהליכים קוגניטיביים המשדכים בין ייצוגה הפונולוגי (הגייה), ייצוגה האורתוגרפי (כתיב) וערכה הסמנטי (משמעות).

הצורך בהמרה פונמית-גרפמית עבור שימוש בשפה הכתובה הופך אותה לחלק מיכולת האוריינות של האדם. מסיבה זו בכיתות היסוד של בית הספר מוקדש זמן רב לפיתוח יכולת זו בקרב התלמידים.

סוגי המרה פונמית-גרפמית
-----------------------

בבלשנות הקוגניטיבית נהוג לשער שקיימים מספר אופנים שונים שבהם תהליך ההמרה הפונמית-גרפמית מתרחש (ולבחון השערות אלו בניסויים): 

### המסלול הלקסיקלי

המסלול הלקסיקלי פעיל כשמדובר במילים מוכרות (מילים שכבר מאורכבות בלקסיקון). במהלכו, כל מילה שנקלטה מאותרת בלקסיקון והכתיב שלה נשלף משם: בזכרונו של כותב המילה קיים ייצוג מקובע של הכתיב והוא אינו זקוק לחוקים דקדוקיים כדי לדעת איך לכתוב אותה. מקובל להניח שהמסלול הלקסיקלי תמיד עובר דרך הערך הסמנטי של המילה, כלומר: במשך תהליך ההמרה מההגייה לכתיב תמיד מתרחש שלב ביניים של שיוך הקלט (מה שהוכתב) לערכו הסמנטי (משמעותו). מספר חוקרים מציעים אפשרות של מסלול לקסיקלי פונמי - גרפמי נוסף, אשר בו הקלט הפונולוגי משויך ישירות לייצוג האורתוגרפי בלקסיקון הפלט האורתוגרפי, בלי לעבור דרך השיוך הסמנטי, כלומר: הם מציעים את האפשרות שלעיתים, אם מדובר במילה המוכרת לאדם, הוא עשוי לדעת מה הכתיב של מילה שהוכתבה לו מבלי שהוא יזדקק לשלב של ידיעת משמעות המילה במשך תהליך ההמרה.

המסלול הלקסיקלי לקוי אצל אנשים שיש להם סוג מסוים של דיסגרפיה (המכונה דיסגרפית שטח), סוג מסוים של דיסלקסיה וסוגים שונים של לקויות הקשת האוטיסטית.

### המסלול הסב-לקסיקלי

המסלול הסב-לקסיקלי פעיל כשמדובר במילים שאינן מוכרות לכותב (מילים הקיימות בשפה אך חדשות לו או מילות תפל). מילים כאלו אינן מאורכבות בלקסיקון שלו, ולכן אין הוא יכול להשתמש במסלול הלקסיקלי כדי לדעת מה הכתיב שלהן. במהלך המסלול הסב-לקסיקלי משתמש הכותב בחוקי הדקדוק של שפתו, הכוללים מערכות שיטתיות של חוקי התאמה בין פונמות (יחידות הגייה) וגרפמות (יחידות כתיב - אותיות, ניקוד וכדומה). בהתאם לחוקים אלה הוא מרכיב כתיב הנראה לו סביר.

ישנן עדויות לכך, ששני המסלולים יכולים לתפקד באופן עצמאי זה מזה, שכן גם אם אחד המסלולים נפגם (דבר שמוליד סוגים מסוימים של ליקויים לשוניים - ראו דיסגרפיה), המסלול השני עדיין מסוגל לתפקד. עם זאת קיימות גם עדויות לכך, שבין שני המסלולים גם קיימת אינטראקציה.

ראו גם
------

* דיסקרביה (דיסגרפיית החלפת קוֹליוּת)
* מודעות פונולוגית

קישורים חיצוניים
----------------

* Folk J.R.; Rapp B.; Goldrick M. The interaction of lexical and sublexical information in spelling: What's the point?(הקישור אינו פעיל), Cognitive Neuropsychology, 2002, 19, (7), 653-671

הערות שוליים
------------

1. ↑  המונחים "מילה" ו-"מורפמה" אינם זהים, עיינו שם
**גלגו מחטני** (שם מדעי: ***Euoticus***) הוא סוג של טרום-קופים ממשפחת הגלגויים, הכולל רק 2 מינים החיים ביערות הטרופיים של מרכז ומערב אפריקה.

מינים אלה בינוניים בגודלם, בעלי אורך ממוצע של 18 סנטימטרים, והם בעלי רגליים וטפרים גדולים וחדים העוזרים להם לאחוז בענפים ובחפצים בחוזקה. צבע הפרווה אפור-אדמדם עם חלקים בהירים יותר סביב הבטן והחזה. העיניים גדולות ומותאמות לראייה לילית והחוטם כהה ומוארך.

מינים אלה יחידאים או חיים בקבוצות קטנות והם ניזונים בלילות מחרקים וגם משרף עצים. כמו שאר הגלגויים הם מסוגלים לקפץ למרחק רחוק יחסית לגודלם, מה שעוזר להימלט מטורפים.

מינים
-----

* גלגו מחטני דרומי (*Euoticus elegantulus*) - מצוי ביערות קמרון, גינאה המשוונית, הרפובליקה המרכז-אפריקאית, הרפובליקה של קונגו והרפובליקה הדמוקרטית של קונגו.
* גלגו מחטני צפוני (*Euoticus pallidus*) - מצוי לאורך יערות החופים של ניגריה, קמרון והאי ביוקו שבגינאה המשוונית.

קישורים חיצוניים
----------------

ויקישיתוף מדיה וקבצים בנושא **גלגו מחטני** בוויקישיתוף

|  |  |
| --- | --- |
| מזהים טקסונומיים עריכת הנתון בוויקינתונים | 
* EOL
* ADW
* ITIS
* NCBI
* GBIF
 |
**יאסין חאמד** (בערבית: **ياسين حامد**; נולד ב-12 בספטמבר 1999) הוא כדורגלן סודאני המשחק בעמדת הקשר בבקשצ'בה.

קריירת מועדונים
---------------

חאמד, התחיל את הקריירה שלו בקבוצת הילדים ליברטי סאלונטה, ממנה עבר לבירהול ומשם לטרגו מורש. ב-23 ביולי 2016, חאמד ערך את הופעת הבכורה שלו בקבוצה הבוגרת בהפסד 2-1 לגז מתאן מדיאש, בטרם מלאו לו 17 שנים.

ב-13 בינואר 2017, חאמד חתם בטרגו מורש. ב-15 במאי 2017, חאמד הבקיע את שער הבכורה שלו בקריירה בניצחון 2-3 נגד קונקורדיה קיאז'נה. בסיום העונה, ירדה טרגו מורש לליגה השנייה וחאמד חתם בק.פ.ר קלוז', במדיה לא רשם דקות משחק.

ב-11 בינואר 2018, חאמד חתם לשנה וחצי בספסי ספאנטו ג'ורג'.

ב-1 בפברואר 2020, חאמד הושאל למירצורטה סיוק, מהליגה הרומנית השנייה.

ב-28 ביולי 2020, חאמד חתם בנירג'האזה ספרטקוס מליגת העל ההונגרית.

ביולי 2022 הושאל חאמד לבקשצ'בה מהליגה ההונגרית השנייה.

קריירה בינלאומית
----------------

חאמד, נולד ברומניה לאמא מקומית ולאב ממוצא סודאני ולכן היה זכאי לייצג את שני הלאומים. ב-13 בנובמבר 2019, חאמד ערך את הופעת הבכורה שלו בנבחרת סודאן בניצחון 0-4 נגד סאו טומה ופרינסיפה.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר National Football Teams
**השושלת האנטיפטרידית** (ביוונית: **Δυναστεία των Αντιπατριδών**) הייתה שושלת של מלכים הלניסטיים ששלטה במוקדון במשך תקופה קצרה. 

מייסד השושלת היה אנטיפטרוס, מצביא ידוע בצבאם של פיליפוס השני, מלך מוקדון ואלכסנדר הגדול. כשאלכסנדר יצא למסעותיו, הוא מינה את אנטיפטרוס כעוצר הממלכה. כאשר בשנת 323 לפנה"ס מת אלכסנדר, מונה אנטיפטרוס כעוצר עבור בנו הפעוט אלכסנדר הרביעי. אנטיפטרוס ביסס את שלטונו במוקדון במהלך מלחמות הדיאדוכים, ובשנת 319 לפנה"ס נפטר והוריש את השלטון לאחד מקציניו, פוליפרכון. עד מהרה איבד פוליפרכון את השלטון במוקדון לטובת בנו של אנטיפטרוס, קסנדרוס. קסנדרוס עד מהרה השמיד את הצאצאים האחרונים של השושלת הארגאידית, והכתיר את עצמו כמלך מוקדון. עם זאת, זמן לא רב לאחר מותו פרצה מלחמת ירושה בין בניו, והם איבדו את השלטון לטובת דמטריוס פוליורקטס מהשושלת האנטיגונידית.

למרות שהשושלת האנטיפטרידית שלטה במוקדון אך זמן קצר, הרי שבניה נישאו למלכים ושליטים מכל רחבי העולם ההלניסטי, והמשיכו להשפיע על הפוליטיקה ההלניסטית עוד זמן רב לאחר מכן.

מלכי מוקדון בני השושלת
----------------------

| שם | תקופת חיים | תקופת מלוכה | הערות |
| --- | --- | --- | --- |
| קסנדרוס | 350 - 297 לפנה"ס | 305 - 297 לפנה"ס | דיאדוך בולט. בנו של אנטיפטרוס. רצח את שרידי השושלת הארגאידית, והכתיר את עצמו כמלך מוקדון. |
| פיליפוס הרביעי |  ? - 297 לפנה"ס | תקופה קצרה במהלך שנת 297 לפנה"ס. | בנו של קסנדרוס. |
| אנטיפטרוס הראשון |  ? - 287 לפנה"ס | 297 - 294 לפנה"ס | אחיו של פיליפוס הרביעי. רצח את אמו כי התנגדה לשלטונו, ולאחר מכן הסתבך במלחמת אזרחים נגד אחיו אלכסנדר החמישי, שהסתיימה בניצחונו של אלכסנדר ובהדחתו של אנטיפטרוס. |
| אלכסנדר החמישי |  ? - 294 לפנה"ס | 297 - 294 לפנה"ס | אחיו של אנטיפטרוס הראשון. השיג את תמיכתו של פירוס, ותודות לו הצליח להשתלט על הכס. עם זאת, נרצח בידי דמטריוס פוליורקטס. |

בני משפחה בולטים נוספים
-----------------------

* פילה (אנ') - בתו של אנטיפטרוס. נישאה לבאלקרוס (אנ'), ולאחר מכן לקרטרוס ולבסוף לדמטריוס פוליורקטס. הייתה אמו של אנטיגונוס השני גונאטס, מלך מוקדון.
* אורידיקה - בתו של אנטיפטרוס. נישאה לתלמי הראשון מלך מצרים התלמיית. בין בניה המפורסמים נמנו: תלמי קראונוס, מלאגרוס וליסנדרה.

לקריאה נוספת
------------

* דוד גולן, **תולדות העולם ההלניסטי**, הוצאת ספרים ע"ש י"ל מאגנס, תשמ"ג (מהדורה ראשונה).
**זיגפריד מוזס** (3 במאי 1887–14 בינואר 1974) היה משפטן וכלכלן יהודי-גרמני, מנהיג ציוני בגרמניה שבין מלחמות העולם, שעלה לארץ ישראל והיה למבקר המדינה הראשון.

ביוגרפיה
--------

מוזס נולד בגרמניה והיה פעיל בהתאחדות ציוני גרמניה (ZVfD) ויושב ראש הארגון מ-1933 עד עלייתו לארץ ב-1937. בתור עורך דין, נוטריון ורואה חשבון התעניין ד"ר מוזס בתחום החוקי-משפטי של המסחר והתעשייה, והיה בין היוזמים המרכזיים לטיפוחו של מקצוע הביקורת החשבונית-משקית, ובין מניחי היסודות המדעיים למקצוע זה. גם לאחר עלייתו ארצה המשיך בטיפוחו המדעי של המקצוע, ופרסם מאמרים רבים. בנוסף, הקדיש את מרצו לעיבוד תוכנית כלכלית כוללת, שהיוותה את אחד היסודות לתכנון המשק הממלכתי.

מוזס היה מהראשונים שהחלו לעסוק, עוד לפני תום מלחמת העולם השנייה, בבסיס המשפטי שעתיד היה לאפשר ליהודים לקבל פיצויים לאחר השואה.

ב-1947 הקים יחד עם רו"ח אלכס וינשטין את משרד רואי החשבון וינשטין ושות', לימים משרד ז'יטניצקי וינשטין ושות', רואי חשבון.

ב-1949 מונה על ידי נשיא המדינה חיים ויצמן לתפקיד מבקר המדינה, שאותו מילא עד 1961. ב-13 בספטמבר 1949 הוא נכנס רשמית לתפקידו. ד"ר מוזס הדגיש בראיונות שבנוסף לביקורת פעולותיה הכספיות והכלכליות של המדינה, בכוונתו לבחון גם את יעילות פעולות הממשלה, מוסדות המדינה והמנגנון הממשלתי. לבדיקה יעמדו בפניו גם העיריות והמוסדות המוניציפליים. החל מ-1 בינואר 1950 הועמדו גם משרד הביטחון וצה"ל לרשות משרד המבקר. במשרד הביקורת עבדו 106 איש, ותקציב המשרד עמד על 100 אלף ל"י

מוזס היה ממנהיגי קהילת יוצאי גרמניה בישראל וממייסדי מכון ליאו בק בירושלים (1955), החוקר את מורשת יהדות גרמניה.

על שמו קרויים רחוב בשכונת תלפיות (ארנונה) ובית אבות בשכונת בקעה בירושלים.

לקריאה נוספת
------------

* חגית לבסקי, **Before Catastrophe: The Distinctive Path of German Zionism**, הוצאת אוניברסיטת ויין סטייט 1997.
* מיכאל ברנר ודרק ג'ונתן פנסלאר (עורכים), **In Search of Jewish Community : Jewish Identities in Germany and Austria, 1918-1933**, הוצאת אוניברסיטת אינדיאנה 1998.

קישורים חיצוניים
----------------

ויקישיתוף מדיה וקבצים בנושא **זיגפריד מוזס** בוויקישיתוף
* זיגפריד מוזס(הקישור אינו פעיל) באתר מרכז שמעון ויזנטל
* זיגפריד מוזס, בקטלוג הארכיון הציוני המרכזי בירושלים
* זיגפריד מוזס, רשומה בלקסיקון
* ליטל לוין, 05.01.1950 / מבקר המדינה הראשון מנסה להימנע מסנסציה, באתר הארץ, 5 בינואר 2012

הערות שוליים
------------

1. ↑  "ד"ר מוזס - מועמד רשמי לתפקיד מבקר המדינה", עיתון "הארץ", 31.8.1949
2. ↑  "מבקר המדינה נכנס לתפקידו", עיתון "הארץ", 14.9.1949
3. ↑  "משרד הביטחון והצבא הועמדו לבקורת משרד מבקר-המדינה", עיתון "הארץ", 6.1.1950

| מבקרי המדינה  |
| --- |
| 

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| זיגפריד מוזס | יצחק ארנסט נבנצל | יצחק טוניק | יעקב מלץ | מרים בן־פורת | אליעזר גולדברג | מיכה לינדנשטראוס | יוסף שפירא | מתניהו אנגלמן |
| 1949–1961 | 1961–1982 | 1982–1987 | 1987–1988 | 1988–1998 | 1998–2005 | 2005–2012 | 2012–2019 | 2019 ואילך |

 |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007265654905171
* GND: 118584472
* ISNI: 0000 0001 0952 1943
* LCCN: nr00014723
* NTA: 27344980X
* SUDOC: 137379609
* VIAF: 8179928
* WorldCat: lccn-nr00014723

 |
**הדיוויזיה ה-24 (הסקסונית ה-2)** (בגרמנית: **24. Division ‏(2. Königlich Sächsische)**) הייתה דיוויזיה של צבא הקיסרות הגרמנית. הדיוויזיה לחמה במלחמת העולם הראשונה, ופורקה עם סיומה.

היסטוריה
--------

הדיוויזיה הוקמה במקור בשנת 1849 כחטיבה הסקסונית השנייה ומה-1 ביולי 1850 כדיוויזיה הסקסונית השנייה, והיא אף נטלה חלק בקרב קניגרץ. הדיוויזיה הוקמה מחדש כדיוויזיה ה-24 ב-1 באפריל 1867, אז שוקם מחדש הצבא הסקסוני וממלכת סקסוניה הצטרפה לקונפדרציה הצפון-גרמנית, והיא הוצבה תחת פיקוד הקורפוס ה-12 (הסקסוני). בתחילה גויסו חיילי הדיוויזיה מדרזדן, אולם משנת 1869 הם גויסו בעיקר מאזור לייפציג. במהלך מלחמת פרוסיה-צרפת לחמה הדיוויזיה כחלק מהקורפוס ה-12, והשתתפה בקרב סדאן, ולאחר מכן לחמה בקרבות גרבלוט ובומון ובמהלך המצור על פריז.

עם פרוץ מלחמת העולם הראשונה באוגוסט 1914 הייתה הדיוויזיה חלק מהקורפוס ה-19 (הסקסוני ה-2) בפיקוד מקסימיליאן פון לאפרט, אשר היה חלק מהארמייה השלישית בפיקוד מקס פון האוזן. הדיוויזיה נטלה חלק במערכה על הגבולות, לרבות קרב שרלרואה, וכן השתתפה בקרב על המארן, ובנוסף נטלה חלק בטבח דינאן. באוקטובר 1914 הועברה הדיוויזיה תחת פיקוד הארמייה השישית, ולחמה עימה במרוץ אל הים ובקרב איפר הראשון. לאחר מכן השתתפה הדיוויזיה בקרבות שונים בחזית המערבית, ובבכלל זה בקרב ארטואה השני וקרב ארטואה השלישי. בשנת 1916 היא לחמה בקרב על הסום, ובשנת 1917 היא לחמה בקרב פשנדל. בשנת 1918 השתתפה הדיוויזיה במתקפת האביב, ולאחר מכן לחמה הדיוויזיה כנגד מתקפת מאה הימים של מדינות ההסכמה. לאחר המלחמה חזרה הדיוויזיה לגרמניה, וב-22 בפברואר 1919 פורקה הדיוויזיה.

מפקדים
------

* גנרל-לוטננט ברנהרד פון שימפפ (1 באפריל 1867 – 31 במאי 1869)
* גנרל-מיור גוסטב ארווין נהרהוף פון הולדרברג (1 ביוני 1869 – 21 בדצמבר 1873)
* גנרל-מיור אלבן פון מונטבה (22 בדצמבר 1873 – 10 במרץ 1885)
* גנרל-לוטננט אדולף לאופולד פון טשירשניץ אונד בגנדורף (11 במרץ 1885 – 31 בינואר 1889)
* גנרל-לוטננט ברנהרד פון הולבן גנאנט פון נורמן (1 בפברואר 1889 – 23 בינואר 1892)
* גנרל-לוטננט יוליוס פון טשירשניץ (24 בינואר 1892 – 9 בפברואר 1893)
* גנרל-לוטננט גוטלוב פון הודנברג (10 בפברואר 1893 – 1 באפריל 1897)
* גנרל-לוטננט היינריך לאו פון טרייצ'קה (2 באפריל 1897 – 24 במרץ 1899)
* גנרל-לוטננט אלכסנדר ויצטום פון אקשטדט (25 במרץ 1899 – 22 במרץ 1901)
* גנרל-לוטננט אדולף פון ראבנהורסט (23 במרץ 1901 – 18 ביוני 1904)
* גנרל חיל הרגלים קרל לודוויג ד'אלזה (19 ביוני 1904 – 10 ביולי 1910)
* גנרל-לוטננט אדולף מילר (11 ביולי 1910 – 21 ביולי 1911)
* גנרל חיל הפרשים הנס קרוג פון נידה (22 ביולי 1911 – 4 במאי 1916)
* גנרל-לוטננט רודולף האמר (5 במאי 1916 – 26 בינואר 1919)

לקריאה נוספת
------------

* Ruhmeshalle unserer Alten Armee. Herausgegeben auf Grund amtlichen Materials des Reichsarchivs, Militär-Verlag, Berlin 1927, S. 66, 113–114.

קישורים חיצוניים
----------------

ויקישיתוף מדיה וקבצים בנושא **הדיוויזיה ה-24** בוויקישיתוף
**יאסיון** (ביוונית: **Ιασίων**) או **יאסוס** הוא אל למחצה במיתולוגיה היוונית, בנם של זאוס ואלקטרה ואחיו של דארדאנוס. לפי המסורת, יאסיון היה מייסד טקסי המיסטיקה באי היווני סאמותראקי.

לפי מקורות מסוימים הוא בנם של קוריתיוס ואלקטרה, זאוס והנימפה המרה או של מינוס והנימפה פיריונה.

בחתונה של אחותו הרמוניה, דמטר התאהבה בו, והשניים שכבו בשדה. דמטר התעברה ממנו וילדה את פלוטון (הנקרא גם פלוטוס) על האי כרתים. כשזאוס גילה על הרומן, הוא הרג את יאסיון בעזרת מכת ברק. לפי האגדה, זאוס גילה על הרומן כאשר השניים חזרו אל החתונה וזאוס ראה את גבה המלוכלך של דמטר.

לפי מקורות אחרים, אחיו דארדאנוס הרג אותו, ולפי דברי היגינוס יאסיון נהרג על ידי סוסיו. על פי אובידיוס הוא חי עד גיל מבוגר בתור בעלה של דמטר.

מקורות מסוימים מספרים כי אחיו היחיד של דארדאנוס הוא אטיון, ולכן חוקרים הסיקו כי אלו שני שמות שונים לאותו האדם.

מקור נוסף מתאר כי יאסיון ודרדנוס עזבו את ביתם שנהרס על ידי שיטפון. הם נסעו ממקום מגורם-שהיה כנראה באיטליה, כרתים או ארקדיה- אל האי סאמותראקי. שם זאוס לימד את יאסיון את דרכי המיסטיקה של דמטר. משם, יאסיון הסתובב בסיציליה ובמדינות רבות נוספות ללמד את העם את הדברים שלמד.

יחד עם דמטר היה יאסיון אביהם של התאומים פלוטוס ופילומלוס, ובן נוסף בשם קורייבס.

קישורים חיצוניים
----------------

* יאסיון, באתר אנציקלופדיה בריטניקה (באנגלית)

הערות שוליים
------------

1. ↑  **Apollod. iii. 12. § 1; Serv. ad Aen. i. 384; Hes. Theog. 970; Ov. Amor. iii. 10, 25**
2. ↑  **Schol. Ad Theocrit. Iii. 30; Serv. Ad Aen. Iii. 167; Eustath. Ad Hom p. 1528; Hygin. Fab. 270.**
3. ↑  **Hom. Od. v. 125, &c.; Hes. Theog. 969, &c.; Apollod. l. c.; Diod. v. 49, 77; Tzetz. ad Lycoph. 29; Conon, Narrat. 21**
4. ↑  **Ov. Met. ix. 421**
5. ↑  **Schol. Ad Apollon. Rhod. I. 916; Tzetz. Ad Lycoph. 219**
6. ↑  IASION – Greek Demi-God of the Samothracian Mysteries, www.theoi.com
ד"ר **זיגפריד זיידל** (בגרמנית: **Siegfried Seidl**‏, 1911 – 1947) היה המפקד הראשון של גטו טרזין, חבר בלשכה המרכזית להגירת יהודים ובנוסף לכך, איש קומנדו של אייכמן בהונגריה במלחמת העולם השנייה.

ביוגרפיה
--------

זיידל נולד ב-24 באוגוסט בטולן שבאוסטריה והיה תלמיד משפטים שנשר מלימודיו, הוא הצטרף למפלגה הנאצית באוסטריה בשנת 1930 וב-1932 הצטרף גם לס"ס. במרץ שנת 1938 סופחה אוסטריה לגרמניה הנאצית והפכה למחוז שלה, אירוע שגרם לזינוק בקריירה הצבאית של זיידל.

ב-2 במרץ 1939 זיידל נישא לאליזבת' סטיבר, גננת לשעבר ותומכת בס"ס.

בשנת 1939, הפך זיידל למפקח משטרת הביטחון בעיר וינה. שנה לאחר מכן שירת במשרד הראשי לביטחון הרייך במחלקת IVB4. כמו כן שירת במשרד הראשי להעברת האוכלוסייה היהודית והפולנית בעיר בלודז'. במסגרת תפקידו גירש אוכלוסיות פולניות ויהודיות משטחי הוורתגאו אל שטחי הגנרלגוברנמן.

ד"ר זיידל נודע בשל כישוריו הקרביים והלוגיסטיים וב-1941 מונה למפקד גטו טרזין העתיד לקום. לפי הוראותיו של אייכמן ניצב זיידל לפגישה עם הנס גינתר (קצין בס"ס) בפראג וביום למחרת נסע למבצר טרזיינשטט לשיחה עם מפקד חיל המצב על פינוי המבצר מאנשי הורמאכט והכנתו להתיישבות אסירים. עם ביקורו במבצר התנגד בחריצות להצעת משרדו המרכזי של אייכמן, שתכנן ליישב שמונים אלף אסירים בגטו העתיד לקום. זיידל טען כי תכולת הגטו המרבית לא תעלה על שלושים אלף אסירים.

זיידל היה מפקד נוקשה שהנהיג בגטו כללים מחמירים מאוד ועונשים כבדים שכללו: כליאת האסירים בתנאים קשים, שימוש באלימות ואפילו הוצאות להורג במקרים חריגים. בתקופת כהונתו כמפקד הגטו נספו אלפי אסירים יהודים. ב-1943 קודם בתפקידו ושימש כאחראי על אסירים יהודים במחנה הריכוז ברגן-בלזן שבסקסוניה.

בשנת 1945, בסוף המלחמה, זיידל נמלט והסתיר את זהותו. בסתיו 1946 הועמד לדין בווינה, נידון לעונש מוות והוצא להורג בפברואר 1947.

קישורים חיצוניים
----------------

ויקישיתוף מדיה וקבצים בנושא **זיגפריד זיידל** בוויקישיתוף

הערות שוליים
------------

1. ↑  ג. אנדרל, **Österreichisches Biographisches Lexikon 1815–1950**, 2005
2. 1 2  זיידל זיגפריד, באתר אתר יד ושם
3. ↑  Terezin - The perpetrators, אתר לזכר השואה

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007267987805171
* BnF: cb137495214 (data)
* GND: 120713764
* ISNI: 0000 0001 1438 4752
* LCCN: no98115944
* VIAF: 15607704
* WorldCat: lccn-no98115944

 |
**ויליאם נייסמית' "בילי" בליית'** (אנגלית: **William Naismith "Billy" Blyth**;‏ 17 ביוני 1895 - 1 ביולי 1968, וורת'ינג שבמערב סאסקס, אנגליה) היה כדורגלן סקוטי.

חייו
----

בליית' נולד בדלקית' שבמידלות'יאן, וכנער שיחק בקבוצת הנערים של ומייס אתלטיק. הוא השתייך למשך תקופה קצרה למנצ'סטר סיטי, אך לבסוף עבר לארסנל במאי 1914. הוא ערך את הופעת הבכורה שלו במשחק הליגה השנייה נגד האדרספילד טאון ב-21 בנובמבר 1914. המשחק הסתיים בהפסד של ארסנל בתוצאה 0 - 3. בליית' שיחק ב-12 משחקים בעונת 1914/1915, אך בעקבות פריצת מלחמת העולם הראשונה התגייס לכוחות המזוינים הבריטיים, ושירת בצרפת. 

לאחר חידוש משחקי הכדורגל ב-1919 בליית' חזר לארסנל והפך לשחקן הרכב קבוע. הוא שיחק בדרך כלל בצד השמאלי של מרכז המגרש, כקיצוני שמאלי או כחלוץ פנימי. בליית' שיחק בלמעלה מ-300 משחקים לאורך עשר עונות, והתמנה לקפטן המועדון ב-1925. הוא שיחק בגמר גביע ה-FA הראשון בהיסטוריה של ארסנל, שבו הפסיד המועדון לקארדיף סיטי בתוצאה 0 - 1. לאורך הקריירה שלו בארסנל הוא השתתף ב-343 משחקים בסך הכל, בהם הבקיע 51 שערים.

בליית' עבר לברמינגהאם סיטי במאי 1929, ושיחק את משחקו האחרון בספטמבר 1930, לפני פרישתו ממשחק פעיל בסוף עונת 1930/1931. ב-1930 בליית' הופיע בסרט "The Great Game", והיה לאחד מהכדורגלנים הראשונים שעשו זאת. לאחר פרישתו הוא חזר להתגורר בסקוטלנד, וניהל פאב בפורט סיטון.

לקריאה נוספת
------------

* Harris, Jeff & Hogg, Tony (ed.) (1995). Arsenal Who's Who, Independent UK Sports. מסת"ב 1-899429-03-4.
* Matthews, Tony (1995). Birmingham City: A Complete Record. Derby: Breedon Books. מסת"ב 978-1-85983-010-9.
**אמנואלה קלאיו** (באיטלקית: **Emanuele Calaiò**; נולד ב-8 בינואר 1982) הוא שחקן כדורגל איטלקי המשחק בעמדת החלוץ בקבוצת סלרניטנה.

קריירה
------

קלאיו נולד בפלרמו שבסיציליה. את שנותיו הראשונות ככדורגלן מקצועי בילה במועדונים קטנים, ולנאפולי הגיע קלאיו בתחילת 2004, אחרי שזו הורדה לליגה השלישית בשל פשיטת רגל והציגה באותה עונה סגל שהורכב כמעט כולו משחקנים חדשים. למרות שלא מילא תפקיד חשוב בעונת הבכורה שלו במדים התכולים, הוא הוביל את מועדון הפאר לזכייה באליפות הליגה השלישית כבר בעונה שלאחר מכן, כשבדרך הוא כובש 18 שערים.

את עונתו השלישית במדי הקבוצה מדרום המגף הוא החל בצורה טובה אך בהמשך נקלע לבצורת שערים. אף על פי כן, הצליחה נאפולי לעמוד בציפיות והעפילה בחזרה לליגה הראשונה, אחרי 6 שנים בליגות המשנה. קלאיו היה הכובש המצטיין בפעם השנייה ברציפות עם 14 שערים.

עם הבאתם של אסקיאל לאבסי ומרסלו זלאייטה נפגע מעמדו של קלאיו, הוא הפך לשחקן ספסל ונקלע לבצורת שערים. בחלון ההעברות בינואר 2008 ביקש קלאיו לעזוב את הקבוצה אך למרות התעניינות מצידן של קבוצות אחרות מהסרייה לא נמצאה קבוצה שתסכים לשלם את הסכום אותו דרשה נאפולי. על פי ההערכות, קלאיו, שכבש רק 2 שערים ב-27 המשחקים בהם שותף בעונת 2007/08, אמור לעזוב את הקבוצה בקיץ 2008. מספר קבוצות איטלקיות הביעו עניין בשחקן.

ב-2 ביולי 2008 עבר קלאיו לסיינה תמורת 2.5 מיליון אירו על מחצית מכרטיסו. בשנת 2013 עבר מקבוצת סיינה לקבוצת נאפולי והושאל לקבוצת גנואה. בשנת 2014 חתם בקטניה. בשנת 2015 חתם בספציה מסרייה ב'.

קישורים חיצוניים
----------------

* פרופיל, באתר Transfermarkt
* פרופיל, באתר Soccerway
* פרופיל, באתר WorldFootball.net